"วิรไท" ปัดใช้ดอกเบี้ยทำค่าเงินบาทอ่อน
ธปท.ปัดใช้นโยบายดอกเบี้ยทำให้ค่าเงินบาทอ่อนค่า พร้อมระบุกรอบเงินเฟ้อทั่วไปในปัจจุบันที่ 1-4% ยังเหมาะสม
12 พ.ค. 2559

ธปท.ปัดใช้นโยบายดอกเบี้ยทำให้ค่าเงินบาทอ่อนค่า พร้อมระบุกรอบเงินเฟ้อทั่วไปในปัจจุบันที่ 1-4% ยังเหมาะสม
นายวิรไท สันติประภพ ผู้ว่าการธนาคารแห่งระเทศไทย (ธปท.) กล่าวว่า ธปท.ไม่มีนโยบายหรือมีแนวคิดที่จะใช้อัตราดอกเบี้ย เพื่อมาทำให้ค่าเงินบาทอ่อนค่าลงมาอยู่ในระดับใดระดับหนึ่ง เพื่อให้ได้เปรียบในการแข่งขันส่งออกสินค้า โดยขณะนี้การดำเนินนโยบายการเงินหรืออัตราดอกเบี้ยไม่เป็นอุปสรรคต่อการฟื้นตัวของเศรษฐกิจที่ยังน่าจะเติบโตได้ แต่คงเติบโตแบบค่อยเป็นค่อยไป 
อย่างไรก็ดี ในเรื่องค่าเงินธปท.พยายามส่งสัญญาณให้คนรับทราบว่ามันสามารถเปลี่ยนแลงได้ ทั้งสองด้าน ทั้งแข็งค่าและอ่อนค่า เนื่องจากยังมีแนวโน้มผันผวนสูง คนที่จะเกี่ยวข้องจึงควรปิดความเสี่ยงค่าเงิน อย่าไปชะล่าใจในยามที่ค่าเงินอ่อนลงไปในบางช่วง
"แม้จะมีบางช่วงที่มีกระแสเงินไหลเข้าออก จนอาจทำให้บางช่วงที่ดุลบัญชีเดินสะพัดเกินดุลสูง จนทำให้ค่าเงินบาทแข็งค่าขึ้นเร็วบ้างในบางช่วง ซึ่งการประชุมคณะกรรมการนโยบายการเงิน(กนง.)เมื่อวานนี้ก็เห็นว่าถ้าแข็งค่าเร็วไปก็ไม่ค่อยดีเท่าไหร่นักกับเศรษฐกิจ แต่เราก็ไม่มีนโยบายที่จะใช้ดอกเบี้ยมาทำให้อัตราแลกเปลี่ยนไปอยู่ที่ระดับใดระดับหนึ่ง หรือให้เป็นไปในลักษณะการสร้างความสามารถในการแข่งขัน หรือการได้เปรียบในการส่งออกสินค้า"นายวิรไทกล่าว
นายวิรไท กล่าวว่า ส่วนเรื่องที่ นายสมคิด จาตุศรีพิทักษ์ รองนายกรัฐมนตรีแสดงความไม่เห็นด้วยักับการใช้กรอบเงินเฟ้อทั่วไปที่ใช้อยู่ปัจจุบัน เนื่องจากกรอบเป้าหมายไม่สอดคล้องกับการดำเนินนโยบายการเงิน เพราะการจะขึ้นหรือลดดอกเบี้ยหรือไม่ต้องดูเป้าหมายเงินเฟ้อก่อนนั้น มองว่าการทำนโยบายการเงินหรือการกำหนดดอเบี้ยต้องใช้กรอบเป้าหมายเงินเฟ้อที่ยืดหยุ่น คือในช่วงที่มีภาวะเงินเฟ้อก็จะได้ไม่เผชิญกับแรงกดดันมากนัก สามารถให้ความสำคัญกับเรื่องอื่นๆได้ 
นอกจากนี้ในปัจจุบันการทำนโยบายการเงินหรือการกำหนดดอกเบี้ยคงไม่ได้ดูที่ตัวเลขเงินเฟ้อเป้าหมายอย่างเดียวอยู่แล้ว เพราะต้องดูสาเหตุเงินเฟ้อด้วยว่ามาจากอะไร ซึ่งช่วงนี้เงินเฟ้อต่ำก็เป็นผลจากปัจจัยราคาน้ำมันและพลังงานในตลาดโลกต่ำ เมื่อราคาน้ำมันปรับขึ้นเงินเฟ้อก็จะทยอยปรับขึ้นได้ อย่างไรก็ดีมองว่ารอบเฟ้อหมายเงินเฟ้อทั่วไปในปัจจุบันที่ 2.5% บวกลบ 1.5% หรือ 1-4% ถึงกรอบจะค่อนข้างกว้างแต่ยังเหมาะสม